飛螢詞
作者：張耒
朝代：宋

paragraphs: 碧梧含風夏夜清，林塘五月初飛螢。
翠屏玉簟起凉思，一點秋心從此生。
方池水深溪雨積，上下輝輝亂凝碧。
幸因簾捲到華堂，不畏人驚照瑶席。
漢宮千門連萬戶，夜夜熒煌暗中度。
光流太液池上波，影落金盤月中露。
銀闕蒼蒼玉漏遲，年年爲爾足愁思。
長門怨妾不成寐，團扇美人還賦詩。
避暑風廊人語笑，欄下撲來羅扇小。
已投幽室自分明，更伴殘星碧天曉。
君不見連昌宮殿洛陽西，破瓦頹垣今古悲。
荒榛腐草無人迹，只有秋來熠燿飛。